Nicușor Dan

**Nicușor Daniel Dan** (Făgăraș, 20 de diciembri de 1969) es un matemáticu, políticu i ativista rumanu que se desempeña comu el 7.° presidenti de Rumania dendi el 26 de mayu de 2025. Anteriormenti se desempeñó comu alcaldi de Bucarest de 2020 ata 2025 i biembru dela Cámara de Diputaus de 2016 a 2020.

Fue fundaol i exlídel del partíu políticu Unión Salval Rumanía (USR), endispués fue eleitu biembru dela Cámara de Diputaus de Rumania de 2016 a 2020. En 2017, empendoló el partíu USR. En 2020, se presentó comu candidatu independienti pa alcaldi de Bucarest, i ruchó l'eleción, asumiendu el su mandatu n'otubri del mesmu añu. En 2024, obtuvu la reeleción. Á síu descritu comu un políticu centrista i uropeísta.

Dan se postuló alas elecionis presidencialis rumanas de 2025, avançó al balotahi i resultó elehiu presidenti tras derrotal al candidatu ultraconservaol George Simion.

## Biografía
Nacíu en Făgăraș, condau de Brașov, asistió ala escuela secundária Radu Negru ena su ciá natal, graduándu-se en 1988. Ruchó primerus premius enas Olimpiás Enternacionalis de Matemáticas en 1987 i 1988 con puntuacionis perfetas. Dan se mudó a Bucarest ala edá de 18 añus i encetó a estudial matemáticas ena Nuversidá de Bucarest.

En 1992 se trasladó a Fráncia pa acontinar los sus estudius de matemáticas: siguió los cursus dela École Normale Supérieure, una delas *[[Grandes Escuelas|grandes écoles]]* francesas más prestigiosas, ondi obtuvu un mástel. En 1998, Dan completó un doctorau en matemáticas ena Nuversidá París 13, cola tesis "Courants de Green et prolongement méromorphe" escrita baxu la direción de Christophe Soulé i Daniel Barsky. Regresó a Bucarest essi añu, aduciendu comu razonis del su regressu la su inadaptación ala coltura francesa i el deseu de cambial Rumania.

Nicușor Dan fue unu delos creaoris i el primel diretol alministrativu dela Escuela Normal Superiol de Bucarest, una nuversidá creá siguiendu el moelu dela École Normale Supérieure francesa dentru del Estitutu de Matemáticas dela Academia Rumana. En 2011, fue profesol de matemáticas nel estitutu.

## Ativismu
En 1998, Dan hundó *l'Asociación "Tinerii pentru Acțiune Civică"* ("Hóvenis pola Ación Cívica"), cola que quería reunil a mil hóvenis que querían cambial Rumania, qu'era el su pesqui declarau al regressal al país. A pesal de no logral los sus pesquis, l'asociación organizó dos forus pa hóvenis qu'estudiarun nel estranheru, en 2000 i 2002, enos que participarun unus cientus de pressonas. Frutu destus forus se creó nel añu 2000 l'Asociación d'envestigaoris rumanus “Ad Astra”.

### Asociación Salval Bucarest

Dan fundó *l'Asociación „Salval Bucarest”* en 2006 comu una reación ala demolición de casas de patrimoniu polos especulaoris imobiliarus, la costrución de bloquis altus de vivendas en barrus protehius, comu tamién la caía delas superficis de espacius verdis de Bucarest.  L'Asociación fue parti n'abondus processus pa protehel el patrimoniu, ruchandu 166 d'estus ata 2020. Entri los sus éssitus s'enclúi l'anulación dela costrución d'un „Aqua Parc” de 7 ectárias nel Parqui Tineretului,la salvación dela demolición d'un númiru d'edificius de patrimoniu de Șoseaua Kiseleff, l'anulación temporal dela decisión de demolición dela Praça Matache i l'anulación d'un proyeutu qu'abríe costruíu un edificiu d'oficinas dentru del Paláciu Știrbei ena Calea Victoriei. L'Asociación consigió tamién hazel en 2009 angunus cambius ena lei d'urbanismu. Nostanti, dessistierun tamién casus enos que Nicușor Dan i l'asociación Salval Bucarest no consigierun salval anguna costrución, comu pol ejemplu, el Hotel Marna, un edificiu d'entrieguerra n'estilu art deco, demolíu en 2011. Otru fracasu fue la Hala Matache, demolía de nochi, el 25 de marçu de 2013.

L'antigu alcaldi de Bucarest, Sorin Oprescu, acusaba en 2011 alas „OENHÉs” (refiriendu-se a *Salval Bucarest*) de que „bloquean el desenvolvimientu dela ciá”. El arquitetu hefi de Bucarest, Gheorghe Pătrașcu, criticau polas OENHÉs polas demolicionis autoriçás, reconoci que „s'han hechu marrus”, inque contesta las competéncias de Nicușor Dan n'esti campu, inqui lo considera „un ejemplu de corahi”.

En marçu de 2008, l'asociación pubricó un reporti, „Bucarest, un desastri urbanísticu”, nel que se descutían los probremas ogañu de Bucarest i los métodus pa resolvel-si. N'essi mesmu añu, duranti las elecionis localis, enjuntu con otras OENHÉs, l'asociación pubricó un *Pactu pol Bucarest*, que fue selmau pol tolus candiatus pal puestu d'alcaldi.> Nostanti, l'alcaldi elehiu de Bucarest, Sorin Oprescu, no respetó la su promesa, i pol Día delas Brulcas de 2012, Dan pubricó una lista de 100 promesas eletoralis d'Oprescu que no huerun respetás.

## Carrera política
### Candidatura al Conceju de Bucarest de 2012

Nicușor Dan anunció la su candidatura comu independienti pal puestu d'Alcaldi de Bucarest en novembri de 2011 nuna cafetería ena calli Arthur Verona, con solu angunus convidaus, entri ellus Theodor Paleologu, estoriaol i diputau.

Pa arrecohel las 36.000 firmas nescessárias pala candidatura, al no tenel el apoyu de nengún partíu, se basó nuna redi de voluntarius organizaus pol Facebook. El 22 d'abril, 15 bandas i músicus cantarun pro bono enas Arenas Rumanas p'ayual a Nicușor Dan a arrecohel las firmas. Duranti el conciertu, que duró 12 oras, los voluntarius arrecohierun 4000 firmas. Fueraparti dela candidatura ala alcaldía dela Capital, Nicușor Dan fue tamién candidatu al Consehu Heneral, pal casu en que no huera elehiu alcaldi, mencionandu nostanti que se concentraba ena hunción d'alcaldi general.

#### Programa políticu
Nicușor Dan considera qu'es emportanti que los hóvenis no desiin dil-si dela ciá, i pa essu es nescessária una ciá ena que te présti vivil i passeal pola calli. Dendi el puntu de vista económicu, Nicușor Dan dizi d'enfocal-si ena idea de que la ciá sea „un centru rehional n'IT i endústrias criativas, un gran centru rehional n'enseñança superiol” i d'atrael enversores i hóvenis cualificaus de toa la rehión.

Entri los proyeutus proponíus pol Nicușor Dan están la criación dunas línas de metru liheru sobri l'enfrastrutura ya dessistenti dela CFR, una priorización del transporti en comú, un pran de prevención delos efetus delos terremotus, l'arrecohea urhenti delos perrus vagamundus delas callis, protehel los espacius verdis i eliminal las costrucionis ilegalis delos parquis.

Al respetu del transporti, Nicușor Dan considera emportanti acabihal la carretera de cinturón, bandas especialis palus autobussis, semaforización enteligenti, programa d'autobussis mostrau en ca pará, facilidais pala bicicleta i triprical la longol delas línas de metru gastandu l'enfrastrutura dessistenti ena ciá.

Nun debati organizau pol *[[Gândul]]*, Nicușor Dan dixu que tién que repensá-si el tráficu de cochis en Bucarest, ya qu'es emposibli que nuna ciá grandi tol mundu puea circulal con cochi i dessistan 1,5 millonis de praças de parqui, pol essu tién que fomentá-si el transporti en comú. Al mesmu tiempu, estimó qu'ata finalis del añu 2021 emprantaría un nuevu reglamentu de parqui, que cambialía tol cursu delos cochis aparcaus enos lugaris no premitíus dela capital.

Nicușor Dan es un defensol del „Bucarest Verdi”, p'aumental la superfici d'espacius verdis ena ciá, lo que se conseguiríe cola demolición delas costrucionis ilegalis enos parquis, recomprandu las porcionis delos parquis que huerun devueltas i acondicionandu las çonas alreol delos lagus del norti dela ciá (encluyíu el Lagu Morii) comu çonas de recreu.

Amás, Dan sostriba una mayol transparéncia enas decisionis, enas licitacionis, enos gastus i ena contratación de pressonal del ayuntamientu: tolas licitacionis devin pubricá-si con prou tiempu d'antelación ena web del ayuntamientu, una web que deviría contenel tamién tolus contratus en cursu, tolas propiedais del municípiu i tolas fatuas pagás pol ayuntamientu. En quantu ala transparéncia decisional, Dan sostriba un sistema en línia de seguimientu dela solución delas peticionis i debatis púbricus palas decisionis emportantis. Amás, los puestus nel ayuntamientu serán acupaus pol concursu, ententandu assín atrael a hóvenis hormaus en nuversidais estranheras.

#### Apoyu i opinionis sobri la su candidatura

Nicușor Dan es sostribau pol Andrei Pleșu, que dizi qu'es l'únicu delos candiatus a quien „l'empresta l'apariéncia dela ciá”, i las sus iniciativas „no se debuxan en cielus utópicus”, comu tamién pol politólogu i uropalramentáriu Cristian Preda, que fue propuestu pala espulsión del PD-L pol esti apoyu i las sus críticas contra Silviu Prigoană, inque endispués la direción del partíu retiró la propuesta.

Andrei Pippidi, estoriaol medievalista, escribiendu ena *[[Dilema Veche]]*, lamenta el estau del urbanismu en Bucarest, ponientu comu ejemplu el hechu de que el Pran Urbanísticu Heneral á síu modificau tres mil vezis enos úrtimus 6 añus pa añiil esccepcionis endividualis alas reglas heneralis de costrución. Assín, Pippidi considera que l'únicu que poiría salval „una parti que no se pue sustituil” de Bucarest es Nicușor Dan, que tién „tenaero” con el que „siempri acaba las sus iniciativas”. Otru editorialista de Dilema Veche, el politólogu Cristian Ghinea, lo sostribó, tantu pressonalmenti, comu en caliá de presidenti dela organización Centru Rumanu de Políticas Uropeas (CRPE).

Dan recivió apoyu tamién de várius periodistas, pubricándu-se editorialis sobri la su candidatura en varius diárius: Andrei Crăciun de *[[Adevărul]]* crei que Nicușor Dan poiría sel „el primel alcaldi del que Bucarest no tenga que s'avergonçal”, siendu un „*Don Quijote*, no tocau pola grassa vulgal dela riqueza gratuita” i „un homi qu'atúa con sistema contra el sistema”. Florin Negruțiu, l'editol hefi de *[[Gândul]]* crei qu'es „un pressonahi totalmenti atípicu nel paisahi eletoral bucarestinu”, siendu un candidatu delos enteletualis, inque sin posiviliais porque es „demasiau sériu pa un púbricu burlón”.

Neculai Constantin Munteanu de *[[Radio Uropa Libri]]* escribi que sostriba a Dan porque „á demostrau desinteresadamenti que l'empresta Bucarest” i porque los sus contracandiatus son „una coleción de cómicus famosus dela pantalla, encabeçaus pol Sorin Oprescu, Silviu Prigoană, Irinel Columbeanu i Gigi Becali, enos que no se sabi qué almiral primeru, si la empostura, el ridículu o la encompeténcia”.

Ion Vianu escribi ena revista *22* que el programa de Nicușor Dan es completamenti lo opuestu al proyeutu dela „autopista colgá” d'Oprescu, viendu la ciá comu una comuniá, no solu comu „un lugal de passu” i un lugal de soleá. Amás, Vianu observa que los rumanus han perdíu la confianla enas estitucionis i los partíus políticus que no están interesaus nel bien púbricu, al mesmu tiempu qu'essisti un despertal dela concéncia púbrica, de manera que las iniciativas ciudadanas i la movilización dela opinión púbrica tién un papiel ca vezi más grandi, lo que hará que „iniciativas comu las de Nicușor Dan arrehuntarán ca vezi más adesionis i tién una oportuniá de cambial la muestra sociedá”.

#### Resultaus delas elecionis
A pesal de que no recivió nengún apoyu dela parti delos partíus políticus, Nicușor Dan obtuvu el 8,48% delos votus, inqui las encuestas l'abían dau solu un tres por cientu, queandu nel quartu lugal, pol detrás del independienti Sorin Oprescu (que nostanti fue sostribau pola USL Búnker políticu (Rumania)|USL]]), de Silviu Prigoană (candidatu pol Partid|România|PDL) i de Vasile-Horia Mocanu (Partid|România|PPDD). Nicușor Dan no recivió el derechu a entral nel CGMB (consehu heneral dela ciá), porque "el sistema ogañu hazi ábate emposibli la entrá d'un independienti nel CGMB, enas condicionis enas que un candidatu en tal posición tién qu'obtenel tres vezis más votus que los nescessárius pa ca consehal sostribau pol un partíu". Nuna entrevista de huniu de 2012, Nicușor Dan declaraba qu'en essi momentu no tenía la entención de hundal un partíu, añiiendu que "la lucha pol Bucarest ábate empiença, n'esti momentu".

### Unión Salval Bucarest (USB) i Unión Salval Rumania (USR)
El 1 de huniu de 2015 Nicușor Dan anunció el lançamientu dela plataforma política Unión Salval Bucarest (USB). Ena conferencia de prensa del lançamientu, Nicușor Dan declaró: "Acontinarémus la lucha cola alministración púbrica de Bucarest, palrarémus sempri del gastu aberanti del dineru púbricu, dela ilegaliá, palrarémus dela comodidá de vivil o dela su falta i, al mesmu tiempu, traerémus la muestra visión i el muestru proyeutu pa Bucarest. No estamus delimitaus ideolóhicamenti. Lo que queremus hazel es mu simpli: ai unus probremas, queremus resolvel-lus! Esta ciá no tién una visión. Venimus a proponel una!"

El pesqui declarau dela USB era ruchal las elecionis localis del 5 de huniu de 2016 en Bucarest. USB obtuvu más del 25% delos votus esprimíus, inque no consigió ruchal nengunu delos 7 puestus d'alcaldi, a pesal del resultau de Clotilde Armand ena alcaldía del setol 1, ala que las encuestas a pie d'urna la dierun comu ruchaora al enceti.

A partil d'abostu de 2016 l'atividá d'USB fue estendía a nivel nacional baxu un nuevu nombri, Unión Salval Rumania (USR). Dan se presentó ena circuscrición de Bucarest enas listas desti partíu. Comu la su hormación obtuvu ábate un 9% delos votus, Nicușor Dan fue elehiu diputau.

En 2017 el grupu de presión Coalición pola Família que milita pola promoción delos valoris dela família tradicional consigió arrecohel el númiru nescessáriu de firmas pa organizal un referendu que cambialía la parti dela Constitución de Rumania que s'ocupa del matrimoñu, cola esperança de redefinil-lu comu "entri un homi i una mujel". Estu crió una rutura dentru del USR, entri l'ala progresista -que quería que l'USR se convirtiera nel únicu partíu palramentáriu progresista que s'opusiera ala iniciativa, i Nicușor Dan -que creía que l'USR no devía emplicá-si nel debati, que el pesqui del partíu era ocupá-si de grandis probremas struturalis del país i que l'USR devía sel abiertu pa dambos dos: progresistas i conservadoris. Siguió un referendu entelnu dentru del partíu, nel que el 52,7% delos biembrus votarun pol posicioná-si el partíu contra la iniciativa constitucional, lo que llevó a Dan a demitil del partíu el 1 de huniu de 2017.

Comu esplicación dela su oposición al votu del Consehu Nacional, dixu que los probremas i custionis relihiosas son peligrus de desviá-si del probrema prencipal del partíu, es dizil, la lucha contra la corrución i es tamién el su rechaçu a hormal parti d'un partíu que se defini solu comu un partíu delas libertais civilis.

### Candidatura ala Alcaldía de Bucarest de 2020 i 2024
En 2020, Nicușor Dan anunció la su candidatura comu políticu independienti pal puestu d'Alcaldi del Municípiu de Bucarest teniendu entocis el apoyu dela Aliáncia USR-PLUS i del Partíu Nacional Liberal (PNL). Enas elecionis localis de 2020 fue elehiu nel cargu d'alcaldi heneral dela Capital con el 42,8% delos votus, superandu ala alcaldesa en huncionis, Gabriela Firea del Partíu Social Demócrata (PSD). Duranti el mandatu, s'ocupó, entri otras cosas, d'equilibrar el presupuestu (llenu de deudas) dela capital, desolvel las compañías municipalis basás en redis de cumetrii, l'aquisición de transporti en comú, la reabilitación de 300 km de tuberías dela redi térmica primária (un térciu del total, un númiru qu'abía prometíu ena campaña), inque tamién l'enversión ena estación de tratamientu d'áuguas residualis de Glina. Duranti el su mandatu, la perspetiva dela capital es mehorá polas ahéncias de rating, el perfil endividual de créditu (Standalone Credit Profile) subió un escalón en 2023, debíu al "sóliu desempeñu operacional dela ciá i a un pran d'enversión ambiciosu", comu señala Fitch.

## Candidatura alas elecionis presidencialis de 2025

Endispués dela anulación delas elecionis presidencialis, várias OENHÉs i diversas pressonaliais le pidiun a Nicușor Dan que candideara enas siguientis elecionis el 7 de diciembri de 2024. Esti declaró oficialmenti el 16 de diciembri que candideará comu independienti alas elecionis presidencialis de Rumania de 2025, decisión tomá tras una encuesta. Nel periodu de precampaña, varius partíus chicus estrapalramentárius declaran el su apoyu pala su candidatura. En fecha de 7 de marçu de 2025 Nicușor Dan depositó la su candidatura palas elecionis presidencialis ena Oficina Eletoral Central. La candidatura fue endispués validá tantu pol BEC, comu pola Corti Constitucional.

Nicușor Dan identifica 3 probremas que Rumania tenríe i enos que el papiel del presidenti es emportanti: la corrución i el huncionamientu delas estitucionis (çonas enteras del estau a tolus nivelis caturás pol grupus d'interés), la falta duna direción coordiná a nivel de Rumania (dessistiendu estratégias contraditórias) i la devisión dela sociedá en categorías sociu-colturalis n'oposición. Ena su opinión el presidenti de Rumania, pa solucionar estus probremas, deviría "dominal mecanismus alministrativus, poel negocial coagulacionis políticas i entendel mu bien los mecanismus jurídicus". Amás, deviría identifical las competéncias nel setol púbricu i privau, enas çonas profesionalis i ena Diáspora pa proponel enjuntus las políticas púbricas más adecuas, inque tamién rehazel el diálogu entri los grupus sociu-colturalis dentru de Rumania, enunciandu los valoris que los unin i atrael l'atención sobri las esaheracionis que empíin el diálogu.

Endispués del anunciu dela su candidatura, líderis del PSD, AUR o USR se posicionarun ena su contra duranti la precampaña i la campaña pala primel güelta. USR (el partíu qu'él hundara) eheliró nostanti declarar el su apoyu el 10 d'abril, ena primel semana dela campaña.

El 22 d'abril de 2025, Dan presentó el su programa presidencial, la su visión *Rumania Honesta*, que comprendi 60 puntus sobri los que ensistirá si chega a presidenti, programa que cubri varius dominius (política entelna/rehorma del sistema políticu-alministrativu, economía, salú, educación, justícia, mediu ambienti, coltura, social i igualdá d'oportuniais, política esteriol i seguridá, Repúbrica de Moldavia, diáspora) i que fue compuestu cola ayua de varius especialistas.

Ena primel güelta, Nicușor Dan se crassificó en segundu lugal, con pocus votus más que el candidatu dela aliáncia Partid|România|PNL-Partid|România|PSD-Partid|România|UDMR, Crin Antonescu, i se calificó pala segunda güelta. Endispués dela entrá desti ena segunda güelta, las fuerças palramentárias pro-uropeas de centru-derecha declararun el su apoyu pala su candidatura. Inqui el PSD remaneció oficialmenti neutru, varius biembrus destacaus del partíu, comu Alfred Simonis, Victor Negrescu i Constantin Toma anunciarun el su apoyu. La UDMR lo apoyó, amás, sin equívocu. Ruchó las elecionis ena segunda güelta, cuna ventaja de ábati 7 pol cientu.

## Vía pressonal
Nicușor Dan vivi cola su novia de muchu tiempu, Mirabela, una ejecutiva de Renault. Se convirtun en pairis en mayu de 2016 duna niña i en mayu de 2022 dun niñu.

Nuna entrevista pala pubricación LIFE.ro, Nicușor Dan á declarau qu'entocis "quandu era mu chicu sentía que tenía que hazer-mi dotol pa ruchal perras, assín que hizu míu el suenu de hazel-mi méicu. Endispués fui mu güenu en matemáticas i nel periodu comunista soñaba con sel lídel nun estitutu de matemáticas, inqui, de fatu, leel filusofía i literatura. Endispués me hizu matemáticu, endispués d'essu ativista, i agora políticu".

Nicușor Dan vivi cola su novia nun apartamentu d'alquilel. En mayu de 2016, ena campaña pala alcaldía de Bucarest, Nicușor Dan se convirtiú en pairi duna niña, i en mayu de 2022 pairi dun niñu.

Lo que pocus sabin es que la que á estau al su lau dendi el enceti es Mirabela, la su pareja i la mairi del su iju. Mirabela quixu dendi chica cambial el mundu pa bien, i quandu atopó a Nicușor Dan sintió que polo menus poía entental-lu. S'empricó ena su lucha d'ativista, se hizu biembru d'OENHÉ, fue a mítinis, fue presidenta hundaora del USR i estendió pancartas enas crusás ena campaña eletoral de 2012. Endispués de que tuviera nacencia Aheea, Mirabela sintió que tenía que dal-li el control total a Nicușor Dan, i ella assumil el papiel del pairi que respondi alas nescesiais del niñu. Es una mujel mu independienti, d'impresa dendi el primel día de trebaju, una mujel que poiría tenel un puntu de vista mu pertinenti en abondus dominius. Decidió, nostanti, no hazel que la su vos se sintiera enos debatis políticus i púbricus i sel solu la pareja de Nicușor Dan.

## Referéncias

## Atihus esternus
*Web de Nicușor Dan 
*Biografía CIDOB (en español)